અધ્યાત્મના અનુરાગીઓ જે પરીક્ષામાંથી પસાર થાય છે તે પરીક્ષામાંથી હું પસાર થઈ રહેલો. મન ઉત્તમ વિશદ વિષયોનું ચિંતન-મનન કરે અને એમના સંબંધી ચર્ચા આદરે, અને ગુરુની પ્રેરણા પ્રમાણે આધ્યાત્મિક ભાવો તથા વિચારોને અંકિત કરતી રચનાઓ પણ કરે. પરંતુ જ્યારે સાચો, વાસ્તવિક અનુભવ કરવાનો અવસર ઉપસ્થિત થાય છે અને પોતાની માન્યતા મુજબ જીવવાનું હોય છે ત્યારે જીવનમાં ત્રુટિ દેખાય છે અથવા વિસંવાદ પેદા થાય છે.